史浩
童丱须知 父子篇
太易本空空，空中有太极。太极判二仪，万物斯生植。天地为父母，万物为子息。人居万物群，最曰具灵识。两家各生子，匪媒其可得。合礼成夫妻，相共孕英特。方当妊娠初，疾呕不纳食。妻既日呻吟，夫亦日忧恻。辛勤弥十月，存亡未可测。暨及震夙时，痛楚千万亿。稍或失调护，沦胥在顷刻。幸尔见婴儿，欢色动颜色。乳哺更携持，几年先用力。母实钟爱怜，父亦思诲饬。资禀尚凡庸，视之如岐嶷。骄慢不率教，巧计为藏匿。一语或中理，誇扬其肯默。葆养觊成人，庶几供子职。提孩知爱亲，此情何可抑。冬温而夏凊，未足酬其德。昏定而晨省，未足酬其德。三牲滋美味，未足酬其德。四序纫华衣，未足酬其德。竭身至老死，未足酬其德。碎身如糜粉，未足酬其德。男仕女有行，其常在亲侧。悠然父母心，相望长相忆。问讯与馈遗，来往当如织。口体所供奉，无问一钱直。亲苟未沾尝，享之宁敢即。其有不安节，归省恨不亟。毋分嫡与继，存心何间忒。虽或不我爱，其敢忘翼翼。王祥跃冰鱼，薛包恋门阈。驭车骞忍寒，耕田舜引慝。于此坚至行，青史斯刊勒。切勿使偏亲，索处萱堂北。富贵未解忧，天伦乃物则。不应中道废，失性甘狂惑。呜呼霄壤间，孰有无亲国。女子远外家，间隙成荆棘。男子听妇言，偏爱滋货殖。礼容故背违，言辞苦凌逼。于义或参商，于物或吝啬。劬劳保抱恩，总不存悃愊。亲老力已衰，欲竞知何克。饮泣更包羞，烦冤满胸臆。父子情既离，万世恩之贼。上帝实监临，天祸阴诛殛。世事每好还，子孙必凶愎。嗟哉宇内人，身处礼义域。忍将君子行，轻以私意蚀。受报方知改，岵屺嗟空陟。生徒伍禽兽，死则堕鬼蜮。一念能回光，悖逆顿可熄。吾言虽鄙俚，万古为矜式。